ধর্ষণ, মানবসমাজের অভিযোজনীয় বৈশিষ্ট্য কি-না, তা ব্যাখ্যা করার পূর্বে আমরা অন্যান্য প্রাণিদের মধ্যে এর যৌক্তিকতা বিচার করতে পারি। মানুষ,- অন্যান্য প্রাণি থেকে সম্পূর্ণরূপে আলাদা, এমন ভাবার কোনো কারণ নেই। মানুষ জীবজগতেরই একটা অংশমাত্র। কুকুর, শিম্পাঞ্জী, হাতি, গরিলা যেমন আলাদা-আলাদা প্রজাতি, মানুষও তেমন। তবে প্রজাতিভিত্তিক প্রাণিকুলের স্বতন্ত্র বৈশিষ্ট্য আছে। যেমন: জোনাকি পোকা জৈবরাসায়নিক প্রক্রিয়ায় তার শরীরে আলো জ্বালাতে পারে এবং এই আলো তাদের যৌনমিলন ও শিকারে সাহায্য করে। জোনাকির এই বৈশিষ্ট্যকে আমরা জৈববৈজ্ঞানিক দৃষ্টিকোণ থেকে ব্যাখ্যা করি। অথচ মানুষের এমন কোনো বৈশিষ্ট্যকে ব্যাখ্যা করার সময় আমরা জীববিজ্ঞানকে বাদ দিয়ে কেবল সামাজিক অবস্থাগুলো বিবেচনা করি। সমাজবিজ্ঞানের প্রচলিত যে ধ্যানধারণা, তা মানুষকে অন্যান্য প্রাণি থেকে সম্পূর্ণরূপে আলাদা করে দেখার পক্ষপাতি। বিশেষত মানুষের বিভিন্ন অপরাধমূলক কর্মকান্ডকে শুধুমাত্র সামাজিক প্রেক্ষাপট থেকে বিবেচনা না করে জীববিজ্ঞানের নিরিখে দেখার প্রয়াস বেশিরভাগ সমাজবিজ্ঞানীর মধ্যেই নেই। প্রফেসর লী এলিস, একজন আমেরিকান সমাজবিজ্ঞানী, প্রভূত এই সমস্যাটিকে ‘বায়োফোবিয়া (Biophobia)’ বলে চিহ্নিত করেন। মানুষ অন্য প্রাণি থেকে বিচ্ছিন্ন কিছু, জীববিজ্ঞান এখানে অচল,- এই ধারণাকে এখন পাল্টাতে হবে।